અમદાવાદ: આજે મધરાતે ૧ર વાગ્યા પછી દેશભરમાં જીએસટી લાગુ થઇ રહ્યો છે ત્યારે જીએસટી પૂર્વે ઇલેકટ્રોનિક્સ આઇટમો અને ફોર વ્હીલર ખરીદવા માટે છેલ્લા દિવસે લોકોએ શો રૂમોમાં રીતસર ઘસારો કર્યો. ઇલેક્ટ્રોનિક્સ આઇટમોના ભાવ આવતી કાલથી વધે તે પૂર્વે ખરીદીની ઘૂમ જામી છે. લોકોનો ઘસારો જોઇને વેપારીઓ હેવી ડિસ્કાઉન્ટની ઓફરની જાહેરાતો કરીને રોકડી કરી રહ્યા છે. ગ્રાહકોની નાડ પારખી ગયેલા શોપિંગ મોલ અને શો રૂમ ધારકોએ તો આજે મધરાત સુધી શો રૂમ ખુલ્લા રાખવાની જાહેરાત કરી છે. ઈ-કોમર્સ વેબસાઇટ પર પણ ધૂમ ખરીદી થઇ રહી છે.